Review and Herald (հրատարակչական ասոցիացիա)

**Review and Herald Publishing Association** (Ռևյու ընդ Հերալդ հրատարակչական ասոցիացիա), կրճատ՝ **RHPA**, 19-րդ դարի երկրորդ կեսում Յոթերորդ օրվա ադվենտիստների եկեղեցու կողմից հիմնադրված հրատարակչություն, նպատակաուղղված տպագրելու և տարածելու եկեղեցու կողմից հրատարակվող տարբեր բովանդակության (աստվածաբանական, առողջապահական, հոգեբանական, դաստիարակչական, մանկական) գրականությունը։ Հիմնադիրն է Ջեյմս Սփրինգեր Ուայթը։ 2014 թվականին այն մտավ «Pacific Press»-ի մեջ։

## Պատմություն

### Հիմնադրումը և առաջին տարիները (1849–1860)

Review and Herald Publishing Association-ը ձևավորվել է որպես Յոթերորդ օրվա ադվենտիստների եկեղեցու առաջին տպագրական նախաձեռնությունը՝ նպատակ ունենալով կազմակերպել եկեղեցու կենտրոնացված հրատարակչական աշխատանքը։ Դրա ակունքները հասնում են 1849 թվականին, երբ Ջեյմս Ուայթը հրատարակեց առաջին համարն այնուհետև լայնորեն հայտնի դարձած The Present Truth պարբերականից՝ Ռոքի Հիլ քաղաքում, Կոնեկտիկուտ նահանգում։ 1850 թվականից սկսած այդ պարբերականը վերանվանվեց և վերաճեց Advent Review and Sabbath Herald-ի, որը հետագայում կդառնա եկեղեցու պաշտոնական գլխավոր պարբերականը՝ հիմք հանդիսանալով հրատարակչական ասոցիացիայի անվանման համար։

Առաջին տարիներին տպագրական աշխատանքը կատարվում էր սահմանափակ տեխնիկական միջոցներով և ինքնաբուխ կամավոր աշխատանքի հիման վրա։ Սակայն անհրաժեշտությունն այնպիսի կառույցի, որն ի վիճակի կլիներ կարգավորել և համակարգել գրականության ստեղծումն ու տարածումը, հանգեցրեց հրատարակչական ասոցիացիայի պաշտոնական ձևավորման՝ 1861 թվականին։

### Բաթլ Քրիք շրջանը և հաստատման փուլը (1860–1902)

1860-ական թվականներին Review and Herald-ը տեղափոխվեց Միչիգան նահանգի Բաթլ Քրիկ քաղաք, որը դարձավ ադվենտիստական շարժման կազմակերպչական և հրատարակչական կենտրոնը։ Այստեղ հաստատությունն ընդլայնեց իր տեխնիկական հնարավորությունները, ձեռք բերեց օֆսեթ տպագրական մեքենաներ և մեծացրել իր անձնակազմը։ Այն դարձավ կենտրոնական օղակ ոչ միայն աստվածաբանական գրականության, այլև առողջապահական, կրթական և միսիոներական նյութերի տպագրման գործում։

1901 թվականին հրատարակչությունը ներկայացնում էր գրեթե 300 աշխատակից և տարեկան տպագրում էր հարյուր հազարավոր օրինակներ՝ ներառյալ գրքեր, ամսագրեր ու դասագրքեր։
[մինի|Ռևյու ընդ Հերալդ հրատարակչական ասոցիացիայի գրասենյակը [Բաթլ Քրիկ քաղաքում (1868 թվական)]]

### Հրդեհը և վերաբնակեցումը Մերիլենդում (1902–1980)

1902 թվականի դեկտեմբերի 30-ին Բաթլ Քրիկում տեղի ունեցավ մեծ հրդեհ, որն ամբողջությամբ ոչնչացրեց հրատարակչության շենքը և սարքավորումները։ Տվյալ իրադարձությունն ընկալվեց նաև որպես նշան՝ ադվենտիստական գլխավոր հաստատությունները Բաթլ Քրիկից տեղափոխելու անհրաժեշտության։ Շուտով որոշում ընդունվեց հրատարակչությունը վերաբնակեցնել Վաշինգտոնի մերձակա Տակոմա Պարկ (Takoma Park, Maryland) քաղաքում՝ մոտ ՅՕԱ Գլխավոր վեհաժողովի նոր գրասենյակին։

20-րդ դարի առաջին կեսին Review and Herald-ը պահպանեց իր առաջատար դիրքը՝ հրատարակելով հիմնական պարբերականները, ինչպես նաև Էլեն Ուայթի և այլ հեղինակների կարևոր աշխատությունները։ Այս շրջանում այն ակտիվ մասնակցություն ունեցավ կրթական և միսիոներական ծրագրերին՝ ապահովելով նյութեր աշխարհի տարբեր լեզուներով։

### Վերակազմավորում և միավորումներ (1980–2014)

1980-ականներին հրատարակչությունը միավորվեց «Southern Publishing Association»-ի հետ, որը գտնվել է Նեշվիլ քաղաքում։ Միավորումը նպատակ ուներ խնայողության և արդյունավետության բարձրացման՝ միաժամանակ պահպանելով բովանդակային ինքնատիպությունը։ Նոր միավորված կառույցը տեղափոխվեց Հեյգերսթաուն (Hagerstown), Մերիլենդ, որտեղ RHPA-ն շարունակեց իր հրատարակչական գործունեությունը։

Այս ընթացքում ստեղծվեցին շատ հիշարժան սերիաներ՝ ներառյալ The Bible Story–ը՝ Արթուր Մեքսվելի հեղինակությամբ, որն օգտագործվում է որպես երեխաների աստվածաշնչյան ուսուցման հիմք աշխարհում։

### Գործառույթների փոխանցում և ներկա կարգավիճակ

Տնտեսական փոփոխությունների և տպագրական արդյունաբերության թվայնացման հետևանքով՝ 2014 թվականին որոշում կայացվեց փակել RHPA-ի ֆիզիկական տպարանային ենթակառուցվածքը և նրա հրատարակչական գործառույթները փոխանցել Pacific Press Publishing Association-ին, որը գտնվում է Նամփա քաղաքում, Այդահո նահանգում։

Այսօր Review and Herald անունը պահպանվում է որպես բրենդ և իրավաբանական անձ՝ եկեղեցու հրատարակչական համակարգում, սակայն հիմնական ֆիզիկական և տեխնիկական ռեսուրսները գործարկվում են Pacific Press-ի կողմից։ Իրականացվում է մի շարք գրքերի, ամսագրերի և էլեկտրոնային նյութերի վերահրատարակում և բաշխում՝ ներառյալ նաև Heritage շարքը, որը ներառում է ավանդական պատմական աշխատություններ։

## Տես նաև

*Pacific Press
*Յոթերորդ օրվա ադվենտիստների եկեղեցի
*28 դավանաբանական հիմունքներ
*Ադվենտիստական կրթական համակարգ
*Hope Channel

## Ծանոթագրություններ